**Η ΔΗΜΟΚΡΑΤΙΚΗ ΠΟΛΗ**

**ΑΘΗΝΑ: Η ΕΔΡΑΙΩΣΗ ΤΗΣ ΔΗΜΟΚΡΑΤΙΑΣ**

Οι δυνατότητες που είχαν οι ευγενείς να επεμβαίνουν στα πολιτικά πράγματα και να επιχειρούν την επιβολή ολιγαρχικών ή και τυραννικών καθεστώτων**,** προκάλεσε αντιδράσεις και οδήγησε στην υιοθέτηση λύσεων που θα απέτρεπαν αυτό το ενδεχόμενο**.** Στην Αθήνα το έργο αυτό ανέλαβε να προωθήσει ο **Κλεισθένης** (508-504 π.Χ.)**,** προτείνοντας ορισμένες τροποποιήσεις στο πολίτευμα του Σόλωνα**.**

**Τα όργανα της εξουσίας**

**1.** Η εκκλησία του Δήμου

**2.** Η βουλή των πεντακοσίων

**3.** Οι εννέα άρχοντες

**4.** Οι δέκα στρατηγοί

**5.** Τα δικαστήρια (Άρειος Πάγος**,** οι 51 Εφέτες και η Ηλιαία)

**Η ΕΚΚΛΗΣΙΑ ΤΟΥ ΔΗΜΟΥ**

**Το δικαίωμα συμμετοχής:** Η συμμετοχή στην εκκλησία του δήμου αποτελούσε προνόμιο όλων των ελεύθερων πολιτών που είχαν εκτελέσει τις στρατιωτικές τους υποχρεώσεις, επομένως βρίσκονταν στην ηλικία τουλάχιστον των 20 ετών. Στην Αθήνα, από το 451π.Χ., το δικαίωμα αυτό αναγνωριζόταν μόνο σε όσους είχαν και τους δύο γονείς αθηναίους πολίτες, μία ρύθμιση που μάλλον ίσχυσε κατά την κλασική περίοδο στις περισσότερες ελληνικές πόλεις. Οι άνδρες που είχαν κηρυχθεί *άτιμοι***,** που είχαν χάσει δηλαδή προσωρινά ή μόνιμα τα πολιτικά τους δικαιώματα, αποκλείονταν από τις συνεδριάσεις της εκκλησίας του δήμου.

**Οι συνεδριάσεις:** Η εκκλησία συνεδρίαζε σε τακτά χρονικά διαστήματα**,** αλλά, όπως είναι φυσικό**,** όταν παρουσιαζόταν ένα σοβαρό πρόβλημα**,** γίνονταν και έκτακτες συνεδριάσεις**.** Οι συνεδριάσεις**,** τακτικές και έκτακτες**,** ανέρχονταν σε 40 περίπου το χρόνο**.** Οι εργασίες άρχιζαν νωρίς το πρωί και τελείωναν με τη δύση του ήλιου**.** Τον 5ο π.Χ. αιώνα τόπος των συνεδριάσεων ήταν η Πνύκα, η Αγορά ή το θέατρο του Διονύσου**.** Καθήκοντα προέδρου ασκούσε ο *επιστάτης των πρυτάνεων***.** Οι πρυτάνεις είχαν και την φροντίδα της τήρησης της τάξης**,** με τη βοήθεια ενός σώματος από Σκύθες τοξότες**.** Πριν από την έναρξη των συζητήσεων εφαρμοζόταν ένα τελετουργικό**,** με θυσίες και επικλήσεις στους θεούς να βοηθήσουν τους πολίτες ώστε να πάρουν τις σωστές αποφάσεις**.**

**Το έργο της εκκλησίας:** Τα θέματα που επρόκειτο να συζητηθούν είχαν προηγουμένως ελεγχθεί από τη βουλή**,** εφόσον οι νόμοι όριζαν ότι τίποτε δεν πρέπει να εισάγεται προς συζήτηση *απροβούλευτον*. Γι αυτό και τα ψηφίσματα της εκκλησίας άρχιζαν με τη φράση**:** *Έδοξε τη βουλή και των δήμω***.** Το δικαίωμα της **ισηγορίας** εξασφάλιζε σε όλους τους πολίτες τη δυνατότητα να παρέμβουν και να εκφράσουν τη γνώμη τους για οποιοδήποτε ζήτημα**.** Έτσι η συζήτηση άρχιζε με την ερώτηση του κήρυκα**:** *τις αγορεύειν βούλεται***;** Όσοι όμως επιχειρούσαν να εκμεταλλευτούν αυτό το δικαίωμα, για να πετύχουν αποφάσεις που θα έβλαπταν την πόλη, τιμωρούνταν σκληρά. Όταν η συζήτηση ολοκληρωνόταν, η αποδοχή ή η απόρριψη μίας πρότασης γινόταν με ανάταση των χεριών.

Η εκκλησία του δήμου είχε το εξής έργο (αρμοδιότητες)**:**

**α.** ψήφιζε νέους νόμους

**β.** εξέλεγε ορισμένους από τους άρχοντες

**γ.** έλεγχε όλα τα όργανα της διοίκησης

**δ.** είχε το δικαίωμα να επιβάλλει τις ποινές του θανάτου**,** της εξορίας και της δήμευσης της περιουσίας

**ε.** αποφάσιζε για την κήρυξη πολέμου**,** την σύναψη ειρήνης και την υπογραφή συμμαχιών

**στ.** σε περίοδο πολέμου αποφάσιζε για τον αριθμό των στρατιωτών που θα επιστρατεύονταν**,** όριζε τους στρατηγούς και έδινε οδηγίες για τις στρατιωτικές επιχειρήσεις**.**

**ζ.** έπαιρνε ακόμα αποφάσεις σχετικά με το επισιτιστικό πρόβλημα της πόλης

**η.** ψήφιζε νόμους που αφορούσαν οικονομικά ζητήματα**,** όπως για παράδειγμα**,** τα μέτρα και τα σταθμά**,** τη λειτουργία των τελωνείων**,** το νόμισμα κτλ

Στις περιπτώσεις που οι αποφάσεις της εκκλησίας ήταν ιδιαίτερα κρίσιμες για την πόλη**,** επιβαλλόταν η συμμετοχή όσο το δυνατόν περισσότερων πολιτών**,** ώστε οι αποφάσεις να αντιπροσωπεύουν πραγματικά τη γνώμη των πολλών**.**

Ίσως φαίνεται εντελώς εξωπραγματικό το γεγονός ότι στην Αθήνα**,** το σύνολο των πολιτών αποφάσιζε για πολύ λεπτά ζητήματα εξωτερικής πολιτικής**,** για τα οποία ήταν απαραίτητη η γνώση των διεθνών πολιτικών συνθηκών και των επιδιώξεων πολλών άλλων ελληνικών πόλεων**.** Η επιτυχία στη λειτουργία του συστήματος οφειλόταν σε μεγάλο βαθμό στην προηγούμενη εξέταση όλων των ζητημάτων από τα 500 μέλη της αθηναϊκής βουλής**.** Γι΄αυτό και υπήρχαν αυστηρά κριτήρια στην επιλογή των βουλευτών**,** ώστε η προετοιμασία των θεμάτων να είναι όσο το δυνατόν αρτιότερη**.**

Ο μεγαλύτερος κίνδυνος που διέτρεχε η αθηναϊκή εκκλησία προερχόταν από την υπερβολικά μεγάλη δύναμη που αποκτούσαν οι δεινοί ρήτορες**.** Η συναισθηματική επιρροή που ασκούσε η δεξιοτεχνική χρήση του λόγου οδηγούσε**,** πολλές φορές**,** στην έξαψη των παθών και έτσι**,** οι αποφάσεις της εκκλησίας δε λαμβάνονταν πάντα με την απαιτούμενη νηφαλιότητα**.** Πολλές σημαντικές αποφάσεις**,** που είχαν σοβαρές συνέπειες για τον αθηναϊκό δήμο**,** πάρθηκαν επιπόλαια**,** και γι΄αυτό γρήγορα αναθεωρήθηκαν**.** Ο ίδιος ο Περικλής απομακρύνθηκε από την εξουσία**,** για να επιστρέψει μετά από μικρό χρονικό διάστημα**.** Οι νικητές στρατηγοί στη ναυμαχία των Αργινουσών καταδικάστηκαν σε θάνατο και**,** σχεδόν αμέσως μετά την εκτέλεση της ποινής**,** οι κατήγοροί τους βρέθηκαν στο εδώλιο**.** Την απόφαση για την εξόντωση των κατοίκων της Μυτιλήνης που είχε αποστατήσει από τη συμμαχία ακολούθησε αμέσως άλλη**,** που ανακαλούσε την προηγούμενη**.** Η αδυναμία αυτή της εκκλησίας περιοριζόταν με τη διάταξη που όριζε ότι για σημαντικά ζητήματα ήταν απαραίτητη η συμμετοχή αυξημένου αριθμού πολιτών στις συνεδριάσεις**.**

 Πάντως**,** πρέπει να αναγνωριστεί το ασύγκριτα μεγάλο πλεονέκτημα που εξασφάλιζε η λειτουργία της εκκλησίας του δήμου**,** στο πλαίσιο της άμεσης Δημοκρατίας**.** Ο πολίτης αποκτούσε πολιτική αγωγή**,** συμμετείχε ενεργά στην αντιμετώπιση των προβλημάτων της πόλης και αναλάμβανε άμεσα την ευθύνη για τη διαχείριση των δημόσιων υποθέσεων**.** Το δικαίωμα αυτό στις σύγχρονες αντιπροσωπευτικές δημοκρατίες δύσκολα γίνεται αντιληπτό**.**

**ΠΑΡΑΘΕΜΑΤΑ**

**1.Η άποψη ενός ολιγαρχικού για την εκκλησία του δήμου**

Ως προς τη σύναψη συμμαχιών**,** οι πόλεις που έχουν ολιγαρχικό πολίτευμα πρέπει να μένουν πιστές στους όρκους**.** Αν όμως δεν μείνουν πιστές**,** γίνονται γνωστά τα ονόματα των ολιγαρχικών που έχουν συνάψει τις συμμαχίες**.** Στις συνθήκες όμως με την εκκλησία του (αθηναϊκού) δήμου**,** ο λαός μπορεί να ρίξει την ευθύνη σε έναν**,** εκείνον που αγόρευσε και έκανε την πρόταση για κάποια συνθήκη**,** και να αρνηθεί την ευθύνη με τη δικαιολογία ότι δεν ήταν παρών ή δεν του αρέσουν … Αν λοιπόν από τις αποφάσεις του δήμου προκύψει κάποια συμφορά**,** τότε ο δήμος κατηγορεί λίγους άνδρες που έβλαψαν την υπόθεση κάνοντας αντιπολίτευση**.** Αν πάλι προκύψει κάτι καλό**,** τότε αναλαμβάνουν όλοι την «ευθύνη»**.**

**[** (ψευδο) Ξενοφών**,** Αθηναίων πολιτεία**,** 17 **]**

**2. Η ισότητα των πολιτών στη δημοκρατία**

Απέναντι στους νόμους οι πολίτες έχουν ίσα δικαιώματα σχετικά με τις ιδιωτικές τους διαφορές**,** αλλά για τα δημόσια αξιώματα τα δικαιώματα καθενός είναι ανάλογα με τις ιδιαίτερες ικανότητες που έχει**.** Και προτιμάται για τη διαχείριση των κοινών καθένας όχι με κριτήριο την κοινωνική του θέση αλλά την ατομική του αξία**,** ώστε ακόμα και όταν κάποιος είναι φτωχός**,** μπορεί όμως να ωφελήσει κάπως την πόλη με τη δράση του**,** δεν εμποδίζεται από την κοινωνική του ασημότητα**.**

**[** Θουκυδίδης**,**  Περικλέους Επιτάφιος**,** 2**,** 37**.** **]**

**ΑΣΚΗΣΕΙΣ**

**1.** Αφού μελετήσετε προσεκτικά όλο το κείμενο που σας έστειλα**,** θα ετοιμάσετε και θα στείλετε μία περίληψη για το κομμάτι [ Εκκλησία του δήμου ]**,** εστιάζοντας στα κύρια σημεία**.**

**2.** Στα παραθέματα θα κάνετε απλά σχολιασμό εντοπίζοντας κάποια σημαντικά στοιχεία των αποσπασμάτων**.**

 Παιδιά μου, σας χαιρετώ και ελπίζω να είσαστε όσο το δυνατόν καλά δεδομένων των συνθηκών**.** Ούτως ή άλλως αυτή τη στιγμή γράφεται Ιστορία**.** Ας σκεφτείτε τις επιδημίες που έχει καταγράψει η Ιστορία**.** Περιμένω εν καιρώ και μία εργασιούλα για τις μεγάλες επιδημίες της ανθρωπότητας αλλά και ειδικά όσες έχουν συμβεί και καταγραφεί για την Ελλάδα**.**

Την περίληψη και τον σχολιασμό τα περιμένω τις επόμενες ημέρες**.**

Ευχαριστώ πολύ όλα τα παιδιά που ξεκίνησαν και έστειλαν απαντήσεις**.**

Θα ήταν ενδιαφέρον να γράφετε και το πώς περνάτε**,** με τι ασχολείστε**,** μουσικές που ακούτε**,** βιβλία που διαβάζετε ή ταινίες που βλέπετε ή ό,τι άλλο επιθυμείτε**.** Ελπίζω να αξιοποιείτε το χρόνο σας δημιουργικά**.**